Document ID: 32011R1215
Publication Date: 2011-11-24

Content:
REGOLAMENT TAL-KUNSILL (UE) Nru 1215/2011
tal-24 ta’ Novembru 2011
li jemenda r-Regolament (KE) Nru 131/2004 dwar ċerti miżuri restrittivi fir-rigward tas-Sudan
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari, l-Artikolu 215(1) tiegħu,
Wara li kkunsidra d-Deċiżjoni tal-Kunsill 2011/423/PESK tat-18 ta’ Lulju 2011 dwar miżuri restrittivi kontra s-Sudan u s-Sudan t’Isfel u li tħassar il-Pożizzjoni Komuni 2005/411/PESK (1), addottat skont il-Kapitolu 2 tat-Titlu V tat-Trattat tal-Unjoni Ewropea,
Wara li kkunsidra l-proposta konġunta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà u l-Kummissjoni Ewropea,
Billi:
(1)
Fit-30 ta’ Mejju 2005, il-Kunsill adotta l-Pożizzjoni Komuni 2005/411/PESK (2) dwar miżuri restrittivi kontra s-Sudan.
(2)
Fit-18 ta’ Lulju 2011, il-Kunsill adotta d-Deċiżjoni 2011/423/PESK dwar miżuri restrittivi kontra s-Sudan u s-Sudan t’Isfel u li tirrevoka l-Pożizzjoni Komuni 2005/411/PESK. Id-Deċiżjoni 2011/423/PESK temenda l-kamp ta’ applikazzjoni tal-miżuri restittivi imposti mill-Pożizzjoni Komuni 2005/411/PESK li ġiet irrevokata.
(3)
Ir-Regolament tal-Kunsill (KE) Nru 131/2004 (3) għandu għalhekk jiġi emendat kif meħtieġ.
(4)
Sabiex jiġi żgurat li l-miżuri provduti f’dan ir-Regolament huma effettivi, dan ir-Regolament għandu jidħol fis-seħħ minnhufih mal-pubblikazzjoni tiegħu,
ADOTTAT DAN IR-REGOLAMENT:
Artikolu 1
Ir-Regolament (KE) Nru 131/2004 huwa b’dan emendat kif ġej:
(1)
It-Titolu għandu jiġi sostitwit b’dan li ġej:
“Ir-Regolament tal-Kunsill (KE) Nru 131/2004 tas-26 ta’ Jannar 2004 li jimponi ċerti miżuri ristrettivi dwar is-Sudan u s-Sudan t’Isfel.”;
(2)
L-Artikolu 2 għandu jiġi sostitwit b’dan li ġej:
“Artikolu 2
Għandu jiġi pprojbit:
(a)
li tipprovdi assistenza teknika relatata ma’ attivitajiet militari u għall-fornitura, manifattura, manutenzjoni u l-użu ta’ armi u materjal relatat ta’ kull tip, inklużi armi u munizzjon, vetturi u tagħmir militari, tagħmir paramilitari, u l-partijiet ta’ sostituzzjoni għalihom, direttament jew indirettament lil kull peruna, entità jew korp fi, jew għall-użu fis-Sudan jew is-Sudan t’Isfel;
(b)
li tipprovdi finanzi jew assistenza finanzjarja dwar attivitajiet militari, inklużi b’mod partikolari għotjiet, self u assigurazzjoni ta’ kreditu fuq esporti, għal kull bejgħ, fornitura, trasferiment jew esportazzjoni ta’ armi u materjal relatat, jew għal kull għotja ta’ assistenza teknika relatata, direttament jew indirettament lejn kull persuna, entità jew korp fi, jew għall-użu fis-Sudan jew is-Sudan t’Isfel”;
(3)
Fl-Artikolu 4(1), iddaħħal il-punt li ġej:
“(e)
għajnuna għal proċess ta’ Riforma fis-Settur tas-Sigurtà fis-Sudan t’Isfel.”;
(4)
L-Artikolu 5 għandu jiġi sostitwit b’dan li ġej:
“Artikolu 5
L-Artikoli 2 u 3 m’għandhomx japplikaw għal ilbies protettiv, inklużi ġkieket rinforzati bil-metall u elmi militari, temporanjament esportati lejn is-Sudan jew is-Sudan t’Isfel mill-persunal tan-Nazzjonijiet Uniti, persunal tal-Unjoni jew l-Istati Membri tagħha, rappreżentanti tal-medja u ħaddiema umanitarji u tal-iżvilupp u l-persunal assoċjat għall-użu personali tagħhom biss.”.
Artikolu 2
Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-24 ta’ Novembru 2011.

Metadata:
Eurovoc Level 1 Categories: 100161
100147
100143
Eurovoc Level 2 Categories: 100280
100170
100173
100194
Eurovoc Level 3 Categories: 5424
3584
2647
3474
All Eurovoc Categories: 2647
3483
3584
3870
4217